CELEX: 32021R1873
Language: sk
Date: 2021-10-20 00:00:00
Title: Nariadenie Európskeho parlamentu a Rady (EÚ) 2021/1873 z 20. októbra 2021 o predĺžení trvania účinku práv Spoločenstva k odrodám rastlín v prípade odrôd druhu Asparagus officinalis L. a skupín druhov cibuľky kvetov, drobné ovocie na drevinách a okrasné dreviny

26.10.2021   
               
               
                  SK
               
               
                  Úradný vestník Európskej únie
               
               
                  L 378/1
               
            
         NARIADENIE EURÓPSKEHO PARLAMENTU A RADY (EÚ) 2021/1873
         z 20. októbra 2021
         o predĺžení trvania účinku práv Spoločenstva k odrodám rastlín v prípade odrôd druhu Asparagus officinalis L. a skupín druhov cibuľky kvetov, drobné ovocie na drevinách a okrasné dreviny
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 118 prvý odsek,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1)
         
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Technické ťažkosti pri šľachtení, ktoré sú spôsobené zložitým genetickým pôvodom alebo pomalou alebo technicky komplikovanou reprodukciou druhu Asparagus officinalis L. a skupín druhov cibuľky kvetov, drobné ovocie na drevinách a okrasné dreviny, je potrebné riešiť prostredníctvom investícií do činností výskumu a vývoja. Po udelení ochrany práv k odrodám rastlín uvedeným druhom a uvedeným skupinám druhov trvá niekoľko rokov, kým sa rastliny rozmnožia a kým sa vybudujú ich dostatočne veľké zásoby na to, aby vygenerovali primeraný príjem. Čas, počas ktorého dokáže nositeľ práv k odrodám rastlín generovať príjem na základe danej ochrany, je preto obmedzený. V záujme podpory investícií do výskumu a vývoja odrôd týchto druhov a týchto skupín druhov je potrebné predĺžiť trvanie ochrany práv k odrodám rastlín a stimulovať šľachtiteľské činnosti s cieľom vyvinúť nové odrody, ktoré budú uspokojovať potreby poľnohospodárov a spotrebiteľov a riešiť vplyv zmeny klímy. Tieto investície si na dosiahnutie ziskovosti vyžadujú viac času než prevažná väčšina iných druhov, napríklad poľnohospodárskych plodín, ktoré majú často kratšiu životnosť a väčší a širší okruh spotrebiteľov.
                  
               
                     (2)
                  
                  
                     Uvedenie nových odrôd druhov Asparagus officinalis L. a skupín druhov cibuľky kvetov, drobné ovocie na drevinách a okrasné dreviny na trh a ich prienik na trh si vyžaduje viac času, aby bola uvedená nová odroda zisková, než je tomu v prípade iných druhov, keďže zo skúseností vyplýva, že takéto nové odrody preukážu svoju komerčnú hodnotu až v dlhodobom horizonte. Z týchto dôvodov je primeraná náhrada takýchto investícií do výskumu a vývoja možná len v pomerne neskorom štádiu ochrany týchto druhov a týchto skupín druhov v porovnaní s inými druhmi.
                  
               
                     (3)
                  
                  
                     Nariadením Rady (ES) č. 2100/94 (3) sa ustanovuje systém práv Spoločenstva k odrodám rastlín ako jediná a výhradná forma práv priemyselného vlastníctva Spoločenstva pre rastlinné odrody. V súlade s článkom 19 ods. 1 uvedeného nariadenia účinok práv Spoločenstva k odrodám rastlín má trvať do konca dvadsiateho piateho kalendárneho roka alebo v prípade odrôd viniča a stromov do konca tridsiateho kalendárneho roka po roku udelenia práv.
                  
               
                     (4)
                  
                  
                     V záujme vytvorenia právneho prostredia, ktoré prispeje k dosiahnutiu spravodlivej náhrady, je vhodné predĺžiť trvanie účinku práv Spoločenstva k odrodám rastlín v prípade odrôd druhu Asparagus officinalis L. a skupín druhov cibuľky kvetov, drobné ovocie na drevinách a okrasné dreviny o ďalších päť rokov. Uvedené predĺženie by sa malo uplatňovať na práva udelené predo dňom nadobudnutia účinnosti tohto nariadenia, v deň nadobudnutia účinnosti tohto nariadenia alebo po ňom.
                  
               
                     (5)
                  
                  
                     Z dôvodov konzistentnosti by sa toto predĺženie malo uplatňovať na všetky práva Spoločenstva k odrodám rastlín v prípade odrôd druhu Asparagus officinalis L. a skupín druhov cibuľky kvetov, drobné ovocie na drevinách a okrasné dreviny.
                  
               
                     (6)
                  
                  
                     Uvedené obdobie predĺženia by sa malo skrátiť, ak by boli vnútroštátne vlastnícke práva pre uvedené druhy udelené v danom členskom štáte skôr než práva k odrodám rastlín v rámci Spoločenstva, a umožnili by tým šľachtiteľom využívať ich odrody,
                  
               PRIJALI TOTO NARIADENIE:
         
            Článok 1
            Predĺženie trvania účinku práv Spoločenstva k odrodám rastlín
            
               1.   Trvanie účinku práv Spoločenstva k odrodám rastlín, ako sa stanovuje v článku 19 ods. 1 nariadenia (ES) č. 2100/94, sa pre odrody druhu Asparagus officinalis L. a skupín druhov cibuľky kvetov, drobné ovocie na drevinách a okrasné dreviny predlžuje o päť rokov.
            
            
               2.   Odsekom 1 tohto článku nie je dotknutý článok 116 ods. 4 štvrtá zarážka nariadenia (ES) č. 2100/94.
            
         
         
            Článok 2
            Skrátenie predĺženia trvania účinku
            Pre odrody, ktorým bolo udelené jedno alebo viacero vnútroštátnych práv k odrodám rastlín ešte pred udelením práva Spoločenstva k odrodám rastlín, ale na ktoré sa článok 116 ods. 4 štvrtá zarážka nariadenia (ES) č. 2100/94 neuplatňuje, sa predĺženie trvania uvedené v článku 1 tohto nariadenia skracuje o najdlhšie obdobie v celých kalendárnych rokoch, počas ktorého bolo každé udelené vnútroštátne právo alebo práva k odrodám rastlín v členskom štáte účinné vo vzťahu k tej istej odrode ešte pred udelením práv Spoločenstva k odrodám.
         
         
            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Štrasburgu 20. októbra 2021
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  Predseda
               
               A. LOGAR
            
         
         
            (1)  Ú. v. EÚ C 220, 9.6.2021, s. 86.
         
            (2)  Pozícia Európskeho parlamentu zo 14. septembra 2021 (zatiaľ neuverejnená v úradnom vestníku) a rozhodnutie Rady z 5. októbra 2021.
         
            (3)  Nariadenie Rady (ES) č. 2100/94 z 27. júla 1994 o právach Spoločenstva k odrodám rastlín (Ú. v. ES L 227, 1.9.1994, s. 1).